Virallinen lehti nro C 076 , 11/03/1998 s. 0098



KIRJALLINEN KYSYMYS E-2343/97 komissiolle esittäjä(t): Hedy d'Ancona (PSE) (10. heinäkuuta 1997) Aihe: Antisemitismi slovakialaisessa oppikirjassa 1. Onko komissio tietoinen Slovakian peruskouluille tarkoitetusta kotimaan historian oppikirjasta, jossa juutalaisten joukkokuljetuksista tuhoamisleireille kerrotaan hyväksyvään sävyyn? 2. Voiko komissio vahvistaa, että tämä Milan Durica -nimisen katolilaisen papin kirjoittama oppikirja on julkaistu Euroopan unionin varoilla? 3. Jos edelliseen kysymykseen annettava vastaus on myönteinen, voiko komissio silloin ilmoittaa, mistä ohjelmasta varat on myönnetty? Voiko komissio sen lisäksi ilmoittaa, miten se valvoo näiden varojen käyttöä? 4. Onko komission mielestä mahdollista peruuttaa tarjottu tuki, ja voiko se huolehtia siitä, että kirja poistetaan jakelusta? 5. Onko komissio samaa mieltä siitä, että tämän kiistellyn oppikirjan sanoma on ristiriidassa Euroopan rotusyrjinnän vastaisen vuoden kanssa? 6. Mitä toimenpiteitä komissio aikoo toteuttaa huolehtiakseen siitä, että kolmansille maille tulevaisuudessa tarjottua apua ei käytetä väärin sellaisiin tarkoituksiin, jotka eivät täytä Euroopan unioniin liittymisen edellyttämiä arviointiperusteita demokratian ja kansalaisoikeuksien alalla? Komission jäsenen Hans Van den Broekin komission puolesta antama vastaus (4. syyskuuta 1997) Slovakialle myönnettiin Phare-ohjelmaan kuuluvan koulutuksen uudistamisohjelman osana varoja opetusohjelman kehittämiseen. Slovakian opetusministeriö pyysi rahoitusta Slovakian historiasta kertovan oppikirjan painamiseen. Kirjaa luonnehdittiin historiallisten tapahtumien kronologiseksi kuvaukseksi, jota oli tarkoitus käyttää opetuksessa täydentävänä materiaalina. Kirjeessä, jossa pyyntö esitettiin, oli kolmen Kanadassa, Saksassa ja Slovakiassa opetustehtävissä toimivan slovakialaista syntyperää olevan historioitsijan suositukset. Komissio luotti suosituksiin ja myönsi varat (80 000 ecua) kirjan painamista varten. Komissio ryhtyi välittömästi toimiin, kun se sai tietää kirjan sisältävän antisemitististä loukkaavaa aineistoa, joka vääristelee Slovakian sodanaikaista roolia. Tavatessaan Slovakian ulkoministerin 25. kesäkuuta 1997 asiasta vastuussa oleva komission jäsen vaati kirjaa pikaisesti poistettavaksi slovakialaisista kouluista. Slovakian pääministeri ilmoitti Amsterdamissa 27. kesäkuuta 1997, että kirja poistettaisiin. Slovakian opetusministeriö antoi 1. heinäkuuta 1997 lausunnon, jonka mukaan ¨kirjaa ei käytetä opetustarkoituksiin¨. Maan ulkoministeri ilmoitti tästä opetusministeriön päätöksestä komissiolle kirjeellä 2. heinäkuuta 1997, kun asia oli otettu esille hallituksen istunnossa. Komissio pyrkii ennemminkin saamaan kirjan poistetuksi käytöstä kuin perimään myönnetyt varat takaisin. Komissio on samaa mieltä siitä, että kirjan sisältö on ristiriidassa ¨Euroopan rotusyrjinnän vastaisen vuoden¨ tavoitteiden ja periaatteiden kanssa. Komissio korostaa kaikissa yhteyksissään ja yhteistyöaloitteissaan jäsenyyttä hakeneiden maiden kanssa Kööpenhaminan Eurooppa-neuvostossa asetetun demokratiavaatimuksen noudattamisen tärkeyttä. Slovakian pyrkimystä noudattaa joka suhteessa tätä vaatimusta tuetaan kaikin käytettävissä olevin keinoin.